
DECISIÓ 33/04

Assumpte: Anunci Cresta Rosa
1. El 29 de juny de 2004, una persona formula una reclamació en relació amb l’anunci esmentat. La reclamant manifesta que els protagonistes de l’anunci del vi rosat Cresta Rosa no tenen l’edat suficient per anunciar begudes alcohòliques i també considera que es mostra un comportament erroni.

2. Es localitza una emissió de l’anunci el 30 de juny de 2004, a les 17.07 hores, a TV3. 

3. L’anunci objecte de la reclamació mostra diferents situacions de la vida quotidiana, en les quals persones joves reben missatges de caràcter imperatiu: aixeca’t, corre, puja, firma, calla, respira, salta, truca ara, ves-te’n i treballa.

En l’escena següent, emmarcada en un ambient d’oci, una noia ofereix una copa del producte que s’anuncia a un noi dient-li: “En vols?” El jove la mira i somriu. 

A continuació es mostra un primer pla del producte que es publicita i una veu en off masculina diu: “Cresta Rosa. El vi sense normes”. En el marge inferior esquerre de la pantalla apareix la indicació de la graduació alcohòlica del vi (12,5º).

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 21 de juliol de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació perquè entén que l’anunci no incompleix la normativa vigent, atès que es publicita un producte d’una graduació alcohòlica inferior als 20 graus centesimals i la informació sobre la graduació (12,5º) apareix sobreimpressionada en la pantalla. 

Pel que fa la l’edat dels protagonistes, el Consell entén que no es pot considerar que l’anunci presenti menors consumint begudes alcohòliques ni, tampoc, que el públic al qual s’adreça sigui el dels menors d’edat. 

5. Comunicar aquesta decisió a la persona interessada.
Barcelona,  21 de juliol de 2004

El president

Francesc Codina i Castillo

